32006D0409
L 159/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 юни 2006 година
за разрешаване на държавите-членки да продължат временните разрешения, предоставени за новото активно вещество профоксидим
(нотифицирано под номер С(2006) 1632)
(текст от значение за ЕИП)
(2006/409/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО Испания е получила през месец март 1998 г. заявление от BASF AG за включване на активното вещество профоксидим (предишно наименование: клефоксидим, BAS 625H) в приложение I към Директива 91/414/ЕИО. В Решение 1999/43/ЕО на Комисията (2) се потвърждава, че досието съответства и може да се счита, че по принцип удовлетворява изискванията в областта на данните и информацията, предвидени в приложения II и III към цитираната директива.
(2)
Потвърждаване съответствието на досието бе необходимо, за да се направи подробен анализ и да се даде възможност на държавите-членки да предоставят временни разрешения за максимален период от три години за продуктите за растителна защита, съдържащи споменатото активно вещество, при спазване на условията, посочени в член 8, параграф 1 от Директива 91/414/ЕИО, и по-специално на условието, засягащо подробната оценка на активното вещество и на продукта за растителна защита, при спазване на изискванията, посочени в директивата.
(3)
Последиците от употребата на активното вещество за здравето на хората и за околната среда бяха преценени, в съответствие с разпоредбите на член 6, параграфи 2 и 4 от Директива 91/414/ЕИО, за практическото му използване, предложено от заявителя. Държавата-членка докладчик предостави проектодоклада за оценка на Комисията на 28 март 2001 г.
(4)
Вследствие представянето на проектодоклада за оценка от държавата-членка докладчик бе сметнато за целесъобразно заявителят да представи допълнителна информация и държавата-членка докладчик да анализира тази информация и да предаде своята оценка. Поради тази причина анализът на досието все още продължава и не е възможно неговата оценка да приключи в сроковете, предвидени от Директива 91/414/ЕИО.
(5)
Тъй като при оценката не е установено наличието на някакъв обезпокоителен мотив до днес, държавите-членки следва да получат разрешение да продължат с двайсет и четири месеца временните разрешения, предоставени за продукти за растителна защита, съдържащи съответното активно вещество, в съответствие с разпоредбите на член 8 от Директива 91/414/ЕИО, с цел да продължи анализът на досието. Предвижда се оценката и процесът на взимане на решение относно евентуалното включване на профоксидим в приложение I да приключат в срок от двайсет и четири месеца.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължат временните разрешения, предоставени за продукти за растителна защита, съдържащи профоксидим, за период, който не надхвърля двайсет и четири месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 9 юни 2006 година.